b'\n_START_ARTICLE_\nMellom\xc3\xb8re\n_START_SECTION_\nLokalisasjon og avgrensning\n_START_PARAGRAPH_\nMellom\xc3\xb8ret er betegnelsen p\xc3\xa5 et (vanligvis) luftfylt hulrom i knokkelen os temporale i skallen. \xc3\x85pningen mot de ytre \xc3\xb8ret er dekket av trommehinnen (lat. membrana tympani). Det indre \xc3\xb8ret med sneglehuset (lat. cochlea), labyrinten (lat. vestibulum), mastoidcellene og den indre \xc3\xb8rekanalen (lat. tuba auditiva) ligger videre innover i kraniet.\n_START_SECTION_\nTrommehinnen\n_START_PARAGRAPH_\nTrommehinnen er en tynn, oval membran som dekker \xc3\xa5pningen ut til den ytre \xc3\xb8regangen, og adskiller dermed mellom\xc3\xb8ret fra atmosf\xc3\xa6ren.\n_START_SECTION_\n\xc3\x98reknoklene\n_START_PARAGRAPH_\n\xc3\x98reknoklenes funksjon er \xc3\xa5 lede og transformere vibrasjonene fra trommehinnen til sneglehuset. Transformasjonen av disse vibrasjonene baserer seg p\xc3\xa5 vektstangprinsippet. Trommehinnen (inngangen) gj\xc3\xb8r store bevegelser med lite kraft, og stigb\xc3\xb8ylen (utgangen) presser p\xc3\xa5 sneglehusets ovale vindu med stor kraft. Det ovale vindu har v\xc3\xa6ske bak seg og trenger derfor stor kraft for \xc3\xa5 bevege seg. Trommehinnen er omkring 17 ganger s\xc3\xa5 stor som det ovale vinduet, slik at vibrasjonene det indre \xc3\xb8ret mottar er omtrent 22 ganger kraftigere enn dem trommehinnen produserte.  Dette er \xc3\xa5rsaken til at pattedyr har s\xc3\xa5 mye bedre h\xc3\xb8rsel enn andre firbeinte virveldyr, som mangler hammer og ambolt, og har st\xc3\xb8rre og tyngre stigb\xc3\xb8yler for \xc3\xa5 overf\xc3\xb8re lyden fra trommehinnen til sneglehuset. Det blir sm\xc3\xa5 bevegelser, men det runde vindu gir etter slik at v\xc3\xa6sken i sneglehuset kan bevege seg. Disse bevegelsene plukkes opp av flimmerh\xc3\xa5r som er koplet til nervene. Sneglehusets form gj\xc3\xb8r at forskjellige frekvenser f\xc3\xb8rer til mest bevegelse p\xc3\xa5 forskjellige steder. Uten \xc3\xb8reknokkelkjeden blir lydledningen gjennom mellom\xc3\xb8ret  d\xc3\xa5rlig, og det ses et h\xc3\xb8rselstap p\xc3\xa5 ca. 20 dB.'